Es publiquen els resultats d'un anàlisi realitzat per l'Hospital del Mar en què s'avaluen els problemes amb els medicaments detectats als pacients ingressats entre 2014 i 2015 i les mesures per millorar-ne la prevenció.
Un estudi publicat per la revista Gaceta Sanitaria i realitzat pel Servei de Farmàcia de l'Hospital del Mar de Barcelona analitza els problemes relacionats amb els medicaments en pacients ingressats, així com el grau d'acceptació de les recomanacions proposades.
La detecció d'aquests problemes permet la introducció d'estratègies de millora en certes àrees com l'ordre mèdica informatitzada.
El treball realitzat pel centre barceloní estudia els problemes de medicació en els pacients ingressats entre els anys 2014 i 2015, període en el qual es van detectar 4.587 complicacions entre les 44.870 persones que van ser ingressades als serveis mèdics i quirúrgics de l'hospital.
Aquesta xifra es tradueix en 10,2 casos per cada 100 ingressos.
Els problemes relacionats amb la medicació es produeixen quan la seva utilització ocasiona o pot ocasionar un resultat negatiu en la salut del pacient.
En aquest sentit, l'estudi de l'Hospital del Mar ha identificat els errors de prescripció relacionats amb la utilització incorrecta de l'ordre mèdica informatitzada com el principal problema entre els analitzats, amb un 18,1% de casos.
A continuació se situarien les interaccions, en un 13,3% dels casos, i la necessitat d'ajust per alteració de la funció renal i hepàtica, en un 11,5% de les ocasions.
El nombre de fàrmacs diferents que van ocasionar com a mínim un problema durant el període de l'estudi va ser 499, dels quals 15 medicaments es van repetir en més del 33% dels casos.
L'enoxaparina va ser el medicament que va ocasionar més problemes, fins en un 3,5% dels casos, dada que coincideix amb altres estudis que indiquen que en un 46,9% d'ocasions l'enoxaparina ha estat responsable de les visites a urgències provocades per efectes de la medicació.
Altres medicaments amb xifres destacables sobre problemes causats van ser l'atorvastatina (3,6%), l'amoxicilina-àcid clavulànic (3,4%), el bromur de ipratropi (3,2%) i la levotiroxina (3,1%).
Del total de problemes relacionats amb la medicació detectats, un 68% es van produir en pacients ingressats en serveis mèdics, dels quals un 15,6% pertanyien a l'àrea de cardiologia i la unitat coronària.
Aquests resultats es podrien explicar per l'increment del nombre de fàrmacs en els pacients ingressats en aquests tipus de serveis a conseqüència de la major complexitat de la patologia i la comorbiditat associada.
Les àrees de medicina digestiva (9,5%), pneumologia (8,1%) i nefrologia (5,6%) són aquelles on s'han detectat més problemes relacionats amb la medicació, a banda de la de cardiologia.
A més, cal destacar els serveis de cirurgia ortopèdica i traumatologia dins els serveis quirúrgics, amb un 8,5% dels casos.
En relació a les recomanacions, en bona part dels casos s'ha suggerit la modificació de la pauta i la correcció de l'error de prescripció.
L'estudi mostra també un nivell d'acceptació força positiu (81% de les ocasions) de les intervencions farmacèutiques realitzades després d'identificar-se els problemes amb la medicació.
La introducció o la suspensió d'un medicament es troben entre les intervencions que van registrar una major acceptació de les analitzades.
La investigació per part de l'Hospital del Mar mostra un percentatge de problemes relacionats amb la medicació molt inferior al detectat amb anterioritat en altres estudis duts a terme per altres hospitals.
L'explicació passa per la disponibilitat de l'ordre mèdica informatitzada i la integració d'una aplicació informàtica que permet la monitorització del tractament farmacològic a l'equip de farmàcia.
Aquest procés facilita la detecció i identificació de problemes relacionats amb la medicació.
Aquest mètode permet introduir les característiques farmacològiques de cada medicament (dosis, freqüència i via d'administració, posologia en situacions especials, interaccions i efectes adversos) i creuar-les amb dades de l'historia clínica informatitzada del pacient.
Si es trobessin discrepàncies, l'aplicació generaria una sèrie d'alertes que es poden detectar en la revisió rutinària de la prescripció mèdica i que són avaluades per un equip de farmacèutics clínics per a efectuar la corresponent intervenció en funció de les característiques del pacient i la medicació implicada.
Els resultats de l'estudi han permès identificar àrees susceptibles d'optimització mitjançant la introducció d'estratègies de millora, com formació sobre el mode d'utilitzar l'ordre mèdica informatitzada, l'ajustament necessari dels medicaments per a la insuficiència renal i interaccions rellevants.